Gen. Tibor Gašpar : Česť, slušnosť – vychovanosť a charakter sa kúpiť nedajú...

**Česť, slušnosť a charakter sú kategórie, ktoré sú úzko spojené s osobnosťou každého človeka.** Sú spojené s jeho výchovou, vzdelávaním, tvorením si svetonázoru, spôsobom života, osobnou morálkou a denným správaním a konaním. Česť, slušnosť a charakter si tvoríme od narodenia, formuje ich okolie a nie je možné ich získať (kúpiť) zo dňa na deň.

Sú to kategórie, čo nás odlišujú od zvierat a dávajú predpoklad k tomu, aby sme nežili v duchu hesla oko za oko, zub za zub. Ako ľudia vieme situácie a konflikty riešiť civilizovaným spôsobom. Dodržiavame pravidlá, ktoré sme si stanovili.

**Byť čestný, znamená žiť v súlade s tými najlepšími morálnymi normami a hodnotami.** To si vyžaduje istú mieru zodpovednosti, disciplíny, schopnosť odoprieť si veci, odolať materiálnym nástrahám. Predovšetkým mať usporiadané životné hodnoty a priority v súlade s morálkou. Človek je konfrontovaný s tým, čo by malo existovať - ideály s tým, čo v skutočnosti existuje - realita. Rozhodovací proces človeka v dnešnom materiálnom svete prechádza zaťažkávajúcou skúškou. Je len na nás, či si pri rozhodnutiach zachováme svoju tvár a česť.

**Slušnosť môžeme definovať ako vlastnosť prejavujúcu sa správaním podľa pravidiel spoločenského správania**. Slušným sa človek nerodí, ale sa ním môže stať behom života. Slušnosť je rozvíjaná výchovou, prostredím a vzdelaním. Vonkajší prejav slušnosti nazývame zdvorilosť. Slušnosť a zdvorilosť je nevyhnutná súčasť nášho každodenného života. Pomáha vytvárať vyvážené medziľudské vzťahy. Je potrebné sa ju učiť a neustále sa v nej zdokonaľovať.

**Charakter je súhrn stálych psychických vlastností človeka**, ktoré závisia od jeho genetických osobitostí a realizujú sa v spojení a pod vplyvom životných podmienok. Keď poznáme charakter človeka, môžeme predvídať, ako sa bude správať v istých situáciach, a teda aj predpokladať jeho konanie. Charakter sa prejavuje vo vzťahu človeka k sebe a k iným ľuďom, k práci, ktorú človek vykonáva, k veciam. Súčasťou charakteru človeka je aj jeho osobná morálka. Za charakterných sú považovaní ľudia, ktorí sa vedia správne zachovať, zastať sa iného, pomáhať, sú čestní, dôveryhodní, slušní ...

**„Peniaze nesmrdia**“ výrok cisára Vespaziána zostáva neprekonaný. Peniaze dokážu odkryť ľudský charakter v celej svojej nahote. Finančná motivácia sa častokrát stáva hybnou silou konania, ktoré je v mnohých smeroch nezlučiteľné s individuálnym „mravným“ kódexom. Ľudia, majú vo zvyku oddať sa ideálu blahobytu, pričom potreba materiálneho zabezpečenia je absolútne prirodzená. Ten, kto má peniaze, môže získať veci, ktoré podporujú jeho blahobyt. Vlastníctvo peňazí je nutnou podmienkou účasti na spoločenskom živote vôbec. Peniaze sa stali akousi vstupenkou pre sociálnu integráciu a ich vlastnenie absolútnou nevyhnutnosťou. Na tomto je možné vysvetliť silnú väzbu na peniaze u tých, ktorí ich nemajú. **V tejto existenciálnej núdzi sa nutne obávajú narušenia, alebo dokonca straty vlastnej identity**. Nedostatočné finančné zabezpečenie sa môže prejaviť aj v nerovnosti šancí.

Čo človeka motivuje k tomu, aby dal úplatok? Čo sú peniaze? A prečo sú také lákavé? Je to veľmi jednoduché. Treba vyjadriť to podstatné. Peniaze sú meradlo spoločenskej moci. Kto má peniaze, má moc.

Súčasná doba sa vyznačuje pluralitou svetonázorov a súčasne garantuje jednotlivcovi právo na život podľa vlastných predstáv. V tomto kontexte nie je jednoduché hovoriť o morálke spoločnosti, skôr o morálke jednotlivca. Západná civilizácia si dlhé stáročia vážila myšlienku, že existujú nejaké objektívne večné pravidlá toho, čo je dobré alebo zlé, ktorými možno merať tak našu individuálnu morálku, ako aj svetské zákony.

**Morálka úzko súvisí aj s policajnou prácou** – tak na strane policajtov, ako aj na strane páchateľov. Môžeme povedať že tam, kde dochádza k páchaniu trestnej činnosti ide o zlyhanie morálky – morálnych a sociálnych noriem. Motívy môžu byť samozrejme rôzne, žiadny z nich ale neospravedlňuje porušenie zákona. Ľudia sa snažia svoje protiprávne konanie odôvodniť napr. morálnymi ospravedlneniami typu: môžeš niekomu ublížiť, ak ohovára tvoju rodinu alebo v duchu hesla oko za oko, zub za zub, presunom zodpovednosti (aj tí druhí robili takéto veci...), bagatelizovaním následkov svojho konania (veď sa nič vážne nestalo...), či pripísaniu viny iným. Z trestnoprávneho hľadiska takéto ospravedlnenia neplatia.

**V súčasnosti stojíme pred veľkými morálnymi dilemami napr. pri riešení situácie v súvislosti s príchodom migrantov**. Okrem praktickej stránky súvisiacej s pokrytím ich základných potrieb (ubytovanie, strava, zdravotná starostlivosť) sa dostáva Európa do konfrontácie s príchodom iných kultúr a náboženstiev. Kladieme si otázky, ako množstvo migrantov ovplyvní naše životy. Budú pre nás prínosom alebo rizikom? Ohrozia naše životy, majetky, životnú úroveň? Bojíme sa neznámeho, to je prirodzená ľudská vlastnosť. Ale napriek tomu, by sme nemali zabúdať na svoju ľudskú podstatu, na morálku, na to, že morálka je to, čo nás výrazne odlišuje od živočíšnej ríše a jej zákonov prežitia

Problematika migrantov dostáva do konfrontácie našu životnú konformitu s ochotou vzdať sa jej preto, aby sme pomohli iným ľuďom. A to vypovedá o vnútornom hodnotovom systéme jednotlivca. Čo v takomto prípade uprednostniť? Na jednej strane vlastné pohodlie a určitý životný štandard alebo hodnota ľudského života ako takého? Máme podať migrantom pomocnú ruku alebo sa tváriť, že sa nás ich osud netýka – veď sa to odohráva za našimi hranicami. Skúsme sa vžiť do kože migranta, ktorý sa rozhodol opustiť svoj domov, krajinu, vlasť. Zbaliť si pár vecí, vziať na ruky deti a odísť za „lepším životom“. Nesie zodpovednosť za životy svojich detí a verí, že v inom kúte sveta nájde šťastie a pokoj. **Môžeme povedať, že pre našu generáciu je to jedna z najväčších morálnych výziev, ktorej čelíme. Je výzvou aj k našej cti, slušnosti a charakteru ako jednotlivca ale aj ako krajiny.**

Slušnosť, česť a charakter sú najlacnejšími devízami človeka, ale pritom najvzácnejšími.